b'\n_START_ARTICLE_\nJacob van Ruisdael\n_START_PARAGRAPH_\nJakobas van Reisdalis (ol. Jacob van Ruisdael ar Ruysdael, 1628(29) m. Harlemas, Nyderlandai \xe2\x80\x93 1682 m. kovo 14 d., palaidotas Harleme) \xe2\x80\x93 vienas \xc5\xbeymiausi\xc5\xb3 XVII a. Nyderland\xc5\xb3 baroko epochos tapytoj\xc5\xb3\xe2\x88\x92peiza\xc5\xbeist\xc5\xb3. Lietuvos dail\xc4\x97s muziejaus rinkiniuose yra jo paveikslas \xe2\x80\x9eKrioklys\xe2\x80\x9c (nuolatin\xc4\x97je ekspozicijoje Radvil\xc5\xb3 r\xc5\xabmuose).\n_START_SECTION_\nBiografija\n_START_PARAGRAPH_\nJakobas Isaksonas van Reisdalis gim\xc4\x97 1628 arba 1629 m. Harlemo mieste meninink\xc5\xb3 \xc5\xa1eimoje. Jo t\xc4\x97vas Izakas buvo tapytojas ir paveiksl\xc5\xb3 r\xc4\x97mintojas. Jakobas tikriausiai gim\xc4\x97 i\xc5\xa1 antrosios jo santuokos su Maycken Cornelisdr. Pirmuosius mokslus Jakobas tikriausiai i\xc5\xa1\xc4\x97jo pas d\xc4\x97d\xc4\x99, peiza\xc5\xbeist\xc4\x85 Salomon\xc4\x85 van Reisdal\xc4\xaf. 1646 m. datuojami pirmieji Van Reisdalio darbai. Po to jis keliavo po Nyderlandus ir Vokietij\xc4\x85. 1648 m. tapo Harlemo dailinink\xc5\xb3 gildijos nariu. Po 1650 m. Reisdalis keliavo \xc4\xaf Vestfalij\xc4\x85 su Nicolaes Berchem (1620\xe2\x80\x931683), kuris minimas geru jo draugu. Apie 1656 m. jis apsistojo Amsterdame. 1657 m. Reisdalis dokumentuotas priimtas \xc4\xaf menonit\xc5\xb3 religin\xc4\x99 bendruomen\xc4\x99. 1659 m. jam buvo suteiktos Amsterdamo pilie\xc4\x8dio teis\xc4\x97s. Van Reisdalis Amsterdame suk\xc5\xabr\xc4\x97 serij\xc4\x85 Norvegijos peiza\xc5\xbe\xc5\xb3 su kriokliais. \xc4\xaekv\xc4\x97pimo s\xc4\x97m\xc4\x97si i\xc5\xa1 Alarto van Everdingeno paveiksl\xc5\xb3, kuris pabuvojo Skandinavijoje._NEWLINE_Gyvenimo pabaigoje, apie 1676 m. Van Reisdalis \xc4\xafgijo medicinos daktaro laipsn\xc4\xaf Pranc\xc5\xabzijos Kano mieste. \xc5\xa0is faktas n\xc4\x97ra u\xc5\xbetikrintai patvirtintas, bet labai tik\xc4\x97tinas. Sp\xc4\x97jama, kad Van Reisdalis u\xc5\xbedirbdavo nema\xc5\xbeai i\xc5\xa1 gydytojo amato. Dailininkas palaidotas 1682 m. kovo 14 d. \xc5\xa0v. Onos kapin\xc4\x97se gimtajame Harleme. Gali b\xc5\xabti, kad mir\xc4\x97 Amsterdame, kur minimas paskutin\xc4\xaf kart\xc4\x85. Jakobas van Reisdalis da\xc5\xbenai vertinamas reik\xc5\xa1mingiausiu XVII a. Nyderland\xc5\xb3 dail\xc4\x97s peiza\xc5\xbeistu. Jo darbai pa\xc5\xbeym\xc4\x97tini didingais debes\xc5\xb3 ir med\xc5\xbei\xc5\xb3 vaizdais. Viso Jakobas van Reisdalis paliko apie 700 paveiksl\xc5\xb3 ir 100 pie\xc5\xa1ini\xc5\xb3. Gyvenimo metu dar k\xc5\xabr\xc4\x97 ofortus. Jo mokiniu buvo Meindertas Hobema. Reisdalis \xc4\xaftakojo Jan van Kessel (vyresniojo) k\xc5\xabryb\xc4\x85.'